"Бер көнне өебез, икенче көнне мунча белән вагоныбыз янды"

	Минзәлә районы Хуҗамәт авылында Зариповлар хуҗалыгында янгын чыгып, йортлары янып беткән. Әлеге фаҗигадән соң ике кеше хастаханәгә озатылган. Башларына төшкән бәла турында Гөлнара сөйләде. Өйсез калгач, балалары белән әниләрендә яши алар.	 — Мин дә, ирем Равил дә шушы авылныкы, — дип сөйләде ул. — Күпләп мал асрыйбыз, 7 савым сыерыбыз, бозауларыбыз бар. Көн дә 100 литрлап сөт савып, кибеткә куеп сатабыз. Бик яратып, мактап алалар. Шулай үз тырышлыгыбыз белән 15 ел буе җиткерелгән йорт иде ул. Аны салганда ишегалдына вагон куеп, шунда яшәдек. Бу өйгә чыкканыбызга 10 ел туласы иде. Иремнең кулы алтын, йортны салганда кеше чакырмадык, бөтенесен үзебез эшләдек. Ул көнне ирем белән кызыбыз өйдә иде, мин кичен әниләргә улыбызны алырга кереп киттем, алар безгә якын гына яши. Әниләрдә утырганда шартлаган тавышлар ишетелде. Берәрсенең туган көне, ахры, салют аталар дип уйладык, әмма уты күренмәде. Бераздан безнең йорттан ургылып төтен чыга башлады. Мин чабып кайтып җиткәндә, өй дөрләп яна иде. Ирем белән кызым йортта чакта янгын өй алдыннан чыккан. Анда туңдыргыч бар иде, шуннан ут капкан. Әниләргә керер алдыннан гына туңдыргычка пилмән салдым, янган-көйгән ис тә килмәде. Янгын тиз арада стенага үрмәләгән. Өебез нарат бүрәнәдән иде, агач тиз дөрләп китә бит. Җәйге кызулыкта тәрәзәләр дә ачык. Ирем, утны сүндермәкче булып, юыну бүлмәсеннән су ташыган. Аны дулкын белән алып бәргәч, кызым әтисен коткару өчен тырышкан. Нәтиҗәдә бармакларыннан алып терсәгенә кадәр сул кулы пешкән. Иремнең пешкән урыннары тагын да күбрәк: бите, кулы, аяклары. Кызым Минзәлә районы хастаханәсендә ятып чыкты, хәзер пешкән урыннарын бәйләтергә йөрибез. Ә ирем әле дә Чаллыда БСМПда ята.  
	Рәзилә РӘСИМ	
Ирек мәйданы

	№ --- | 07.07.2021	


